APROBACIÓN DEFINITIVA DO EXPEDIENTE DE MODIFICACIÓN DO REGULAMENTO DE PRESTACIÓN DO SERVIZO DE COLABORACIÓN NO PROCEDEMENTO SANCIONADOR EN MATERIA DE TRÁFICO
ADMINISTRACIÓN LOCAL — Provincial — Deputación Provincial (Ordenanzas e Regulamentos, 30/01/2020)

O Pleno da Deputación Provincial de Pontevedra na sesión ordinaria que tivo lugar o día 29 de novembro de 2019, aprobou inicialmente o expediente de modificación do Regulamento de prestación do servizo de colaboración no procedemento sancionador en materia de tráfico. En cumprimento do disposto no artigo 49 da Lei 7/1985, de 2 de abril, reguladora das bases de réxime local, este acordo plenario someteuse a información pública polo prazo de trinta días hábiles, a través dun anuncio publicado no Boletín Oficial da Provincia de Pontevedra, número 234 de data 5 de decembro de 2019. Unha vez finalizado o período de exposición pública e ao non presentarse reclamacións, reparos ou observacións dentro do prazo mencionado, enténdese definitivamente aprobado o expediente de modificación do Regulamento de prestación do servizo de colaboración no procedemento sancionador en materia de tráfico. De conformidade co establecido no artigo 70.2 da Lei 7/1985, de 2 de abril, reguladora das bases do réxime local, unha vez introducidas as modificacións, procedese a publicar no Boletín Oficial da Provincia de Pontevedra o texto íntegro do Regulamento, que entrará en vigor unha vez que transcorra o prazo previsto no artigo 65.2 da citada Lei 7/1985, de 2 de abril. A Deputación de Pontevedra – ORAL ven desempeñando as facultades de colaboración no procedemento sancionador en materia de tráfico, así como a competencia de recadación en período voluntario e executivo das sancións de tráfico resultantes, mediante as correspondentes encomendas de xestión e delegacións dos Concellos respectivos. As relacións entre os Concellos e a Deputación de Pontevedra – ORAL están reguladas nesta materia polo disposto no Regulamento do servizo de colaboración na xestión das sancións de tráfico, publicado no B. O. P. o 23 de xuño de 2010. Tras máis de nove anos de vixencia do actual regulamento de colaboración, e a experiencia acumulada pola Unidade de Sancións de Tráfico do ORAL (USTO no sucesivo) na interrelación con Concellos a que esta Deputación de Pontevedra – ORAL presta servizos nesta materia pon de manifesto a necesidade de actualizar este regulamento co fin de poder ir un paso máis aló nos servizos que esta Deputación presta aos Concellos nunha materia tan complexa como é o procedemento sancionador en materia de tráfico. Hai que destacar, entre outras, como normas posteriores á publicación deste Regulamento e que inciden nesta materia ó Real Decreto Lexislativo 6/2015, de 30 de outubro, polo que se aproba o texto refundido da Lei sobre Tráfico, Circulación de Vehículos a Motor e Seguridade Viaria; e a Lei 39/2015, de 1 de outubro, de Procedemento Administrativo Común das Administracións Públicas, que integra as medidas relativas a Administración electrónica no seu articulado. Así mesmo, sinalar os cambios e avances relacionados coas novas tecnoloxías, principalmente coa posta en marcha dunha nova Oficina Virtual do ORAL, a través da cal se poden facer de forma telemática trámites relativos ao procedemento sancionador de tráfico, tales como a identificación de condutor responsable, presentación de alegacións e recursos contra as multas e pagamento das sancións de tráfico entre outras. Por último, como novidade neste Regulamento, esténdese a prestación do servizo de colaboración á delegación da competencia instrutora, tal e como xa fixeron outras Deputacións no ámbito autonómico e nacional, sendo responsabilidade directa da Deputación de Pontevedra–ORAL, unha vez delegada, todas as actuacións administrativas relativas a instrución dos expedientes sancionadores en materia de tráfico. Con esta ampliación de competencias preténdese dar resposta as necesidades dos Concellos, liberándoos dos trámites a realizar nestes procedementos que, pola súa complexidade e curtos prazos en materia de prescrición, fan necesaria unha tramitación áxil e eficaz. En definitiva, con este novo regulamento a Deputación de Pontevedra – ORAL, por unha banda, afianza os servizos xa prestados aos concellos adheridos a este servizo de colaboración na tramitación de procedemento sancionador de tráfico, e por outra progresa nos servizos prestados a estes Concellos seguindo a liña das actualizacións normativas e dos avances nas novas tecnoloxías. Así mesmo, estas melloras na tramitación do procedemento redundaran directamente na calidade da atención e servizo prestados ás persoas cidadás nunha materia tan sensible como é o procedemento sancionador en materia de tráfico. O servizo na xestión das sancións de tráfico consiste na realización, por parte da Deputación de Pontevedra–ORAL, das actuacións administrativas da fase instrutora do procedemento sancionador de tráfico e no exercicio directo das facultades de recadación en período voluntario e executivo das débedas correspondentes a sancións por infrinxir a Lei de tráfico, circulación de vehículos a motor e seguridade viaria e as ordenanzas municipais de circulación impostas polos concellos da provincia de Pontevedra que colaboran no dito servizo coa Deputación Provincial de Pontevedra–ORAL. Esta delegación non implica en ningún caso o exercicio da potestade sancionadora, que corresponderá ao Alcalde ou Conselleiro en quen delegue. As relacións entre os concellos e a Deputación de Pontevedra–ORAL rexeranse polos convenios formalizados conforme a este regulamento; no non previsto neste último aplicaranse as disposicións vixentes reguladoras do procedemento de sancións en materia de tráfico, circulación de vehículos a motor e seguridade viaria, as que regulan o procedemento para a recadación dos tributos e demais ingresos de dereito público, as ordenanzas de circulación de vehículos a motor e seguridade viaria impostas polos concellos e demais normativa que puidera ser de aplicación para esta materia aprobada pola Deputación de Pontevedra – ORAL. A Deputación de Pontevedra – ORAL será a encargada, a través da Unidade de Sancións de Tráfico do ORAL (USTO en adiante), da realización de todas as actividades administrativas encadradas dentro da fase de instrución do procedemento sancionador de tráfico. Así mesmo a Deputación tamén instruirá os expedientes por interposición de recursos administrativos contra as resolucións sancionadoras e representará aos Concellos nos recursos contencioso-administrativos que se presenten nesta materia. Desta forma, corresponderalle a USTO, entre outras actuacións: O órgano instrutor dos procedementos, por delegación da competencia de instrución, será a Unidade de Sancións de Tráfico do ORAL (USTO), actuando como Instrutor Xefe o funcionario que ao efecto designe a Deputación de Pontevedra. Os Concellos colaborarán na instrución dos expedientes a través da emisión de informes ou realización de probas solicitadas polo órgano instrutor do procedemento. Tamén será competencia desta Administración a recadación das sancións pecuniarias que se interpoñan, tanto en período voluntario como executivo, a través, no seu caso, do procedemento administrativo de constrinximento, realizando as actuacións e notificacións necesarias. Por último, a Deputación de Pontevedra – ORAL porá a disposición das autoridades e funcionarios dos concellos, debidamente autorizados e acreditados, o uso da aplicación informática da xestión de multas de tráfico tanto para a eventual gravación das denuncias como para a consulta da tramitación dos expedientes sancionadores de tráfico do seu concello, así como así como as plataformas necesarias para o intercambio da documentación relativa a estes expedientes. Os cometidos específicos de cada administración, Deputación e Concello, nas distintas fases do procedemento de imposición de sancións, serán os seguintes: Correspóndelle ó persoal dos concellos, preferiblemente ós axentes municipais, gravar no aplicativo informático as denuncias efectuadas polos axentes da autoridade, debendo cumprir as especificacións da USTO para axilizar o proceso. No caso de que os axentes denunciantes utilicen dispositivos móbiles de denuncia para incoar as denuncias, descargaranas na aplicación informática de multas de acordo coas instrucións aprobadas pola USTO. No caso de denuncias voluntarias, denuncias de axentes auxiliares (que terán o seu propio modelo de denuncia proporcionado pola USTO) e denuncias da Garda Civil, estas serán remitidas a USTO para a súa gravación directamente dende esta Deputación de Pontevedra – ORAL dada a súa singularidade procedemental. A fin de evitar erros que poidan invalidar os procedementos o concello deberá gravar as denuncias rexistrando todos aqueles datos obrigatorios esixidos pola normativa vixente en cada momento pola que se regula o procedemento sancionador en materia de tráfico. A USTO prestaralles en todo momento asistencia técnica ós concellos en todas as dúbidas que poidan xurdir relativas á gravación dos boletíns de denuncia no aplicativo. A estes efectos, a Deputación de Pontevedra–ORAL proporcionaralles ós concellos un modelo de boletín de denuncia con todos os campos obrigatorios esixidos por lei, que deberá ser adoptado por estes e no que deberá constar numeración preimpresa con fi n de manter un adecuado control. Como norma xeral os boletíns de denuncia serán gravados no aplicativo o mesmo día da denuncia, debendo gravarse como máximo nos dous días posteriores á mesma. A Deputación de Pontevedra – ORAL reservase a facultade de non tramitar aquelas denuncias gravadas con posterioridade a esta data ou aquelas que non cumpran os requisitos legais citados, sendo devoltas en tal caso os Concellos afectados mediante informe coa motivación correspondente. Os documentos orixinais das denuncias, así como as probas gráficas, documentais ou de calquera outro tipo que en cada caso proceda, enviarase periodicamente polo concello á USTO en formato orixinal e dixital para a súa incorporación ó expediente. Como norma xeral, a notificación da denuncia será realizada no acto polo axente municipal. A información do boletín de denuncia será gravada polo persoal do concello xunto coa da propia denuncia. Nos casos en que concorran as circunstancias taxadas na Lei sobre tráfico, circulación de vehículos a motor e seguridade viaria, nas que non é posible a notificación no acto, corresponderalle á USTO notificar a denuncia ao titular do vehículo co que se cometeu a infracción segundo o establecido pola normativa vixente no relativo á práctica das notificacións Os escritos de alegacións, identificacións de condutores e solicitudes de probas deberán dirixirse ao órgano instrutor do procedemento e poderán presentarse por calquera dos medios establecidos no artigo 16 la Lei 39/2015, de 1 de outubro, do Procedemento Administrativo Común das Administracións Públicas. No caso de recibilos no Concello, este deberá remitirllos á USTO coa máxima urxencia para ser incorporados aos correspondentes expedientes. Naqueles casos nos que se considere necesario entrar valorar sobre o fondo das alegacións ou recursos presentados, a USTO, como órgano instrutor, solicitaralle ao Concello a súa colaboración a través da emisión de informes polos axentes municipais denunciantes ou da realización das probas que se consideren necesarias para indagar e cualificar os feitos e para determinar as posibles responsabilidades. A USTO como órgano instrutor será a encargada de elaborar as propostas de resolución sancionadora. Unicamente lle serán notificadas ao interesado nos casos establecidos pola Lei sobre tráfico, circulación de vehículos a motor e seguridade viaria. Nestes casos abrirase un segundo período para interpoñer novas alegacións. Ditarán as resolucións sancionadoras o Alcalde ou Concelleiro que a teña a competencia delegada. A aplicación informática facilitará o acceso ao expediente completo, vinculando os documentos dixitalizados cos trámites e actuacións que se reflicten nela. Así mesmo, habilitaranse os sistemas ou plataformas necesarias para o intercambio de documentación e sinatura das resolucións. No suposto de non ser posible este último extremo, faranse chegar estes documentos o Concello para a súa impresión, sinatura do órgano competente e posterior remisión á USTO coa máxima urxencia para ser incorporados aos correspondentes expedientes. A notificación da resolución corresponderalle á USTO. Co obxecto de evitar demoras no procedemento establecerase un sistema para que a USTO coñeza de inmediato que se ditou resolución nun expediente; deste xeito poderá realizarse a notificación en canto o seu contido sexa confirmado na aplicación informática, todo elo co fin de evitar eventuais prescricións. Os escritos de interposición do recurso de reposición deberán dirixirse ao órgano sancionador, sendo o órgano encargado para a súa tramitación a USTO, e poderán presentarse por calquera dos medios establecidos no artigo 16 la Lei 39/2015, de 1 de outubro, do Procedemento Administrativo Común das Administracións Públicas. A proposta de resolución do recurso de reposición será elaborada pola USTO como órgano instrutor do procedemento, da mesma forma que o no establecido neste regulamento para as propostas de resolución sancionadora, polo que no caso de recibilo o Concello deberá trasladarllo de inmediato á USTO para a súa incorporación ao expediente e posterior tramitación. A resolución do recurso de reposición corresponderalle ó mesmo órgano municipal que ditou a resolución da sanción. A aplicación informática permitirá o mesmo acceso có establecido para as resolucións sancionadoras. A notificación dos recursos de reposición será tarefa da USTO nas mesmas condicións ca no establecido para as resolucións de sancións. A interposición do recurso contencioso-administrativo deberalle ser comunicada á USTO a maior brevidade posible para adoptar as medidas que procedan. Os escritos de comunicación da interposición destes recursos serán dixitalizados e incorporados ó expediente pola USTO. Tamén deberán comunicar os concellos á USTO as sentenzas recaídas nestes procedementos co fin de dar cumprimento as mesmas. A representación da Administración nos recursos contencioso-administrativos corresponderalle ao Salome Maria Caderno Stender que determine a Deputación de Pontevedra. No suposto de que en calquera momento da instrución do expediente houbese que trasladalo a outra administración, por ter competencias en relación con el, a USTO será a encargada de adoptar as medidas preventivas que proceda, de confeccionar e enviar unha copia compulsada e numerada do expediente físico, de manterse informada sobre o estado das actuacións que leve a cabo a administración receptora e de realizar á súa vez as actuacións que corresponden como consecuencia das resolucións que adopte a administración receptora. O pago, tanto bonificado coma ordinario, das multas económicas que se deriven dos expedientes de sancións deberá realizarse exclusivamente polos medios e nos lugares designados pola Deputación de Pontevedra–ORAL, que aparecerán indicados nos boletíns de denuncia e nas notificacións das denuncias e das sancións. Os concellos deberán absterse de admitir pagos por estes conceptos. No caso de recibir algún deberán comunicarllo de inmediato a USTO, que lles dará as instrucións precisas para lograr que o pago poida aplicarse ó expediente que corresponda. Respecto dos pagos percibidos directamente polos axentes municipais, no mesmo momento da notificación da denuncia farase constar este feito na gravación do boletín e establecerase o pertinente sistema entre o concello e a Deputación de Pontevedra–ORAL para a transferencia e posterior aplicación ao expediente destas cantidades. Será tarefa da Deputación de Pontevedra–ORAL, nos casos en que sexa necesario, a publicación nos boletíns oficias correspondentes aos actos do procedemento para o efecto de ter por cubertos os requisitos formais das notificacións por comparecencia. As anotacións correspondentes nos rexistros oficiais da Dirección Xeral de Tráfico da imposición de sancións por infraccións graves e moi graves e comunicación de detracción de puntos serán responsabilidade da USTO, para o cal a Deputación de Pontevedra–ORAL acordará coa Dirección Xeral de Tráfico o procedemento a seguir e os medios a utilizar. No relativo a vixencia das delegacións nesta materia, poderase fixar nos convenios de delegación unha data concreta de entrada en vigor a partir da cal todas as denuncias se interporán co modelo de boletín aprobado e se tramitarán pola Deputación de Pontevedra – ORAL. No caso de non constar data concreta, entrarán en vigor o día seguinte ao de publicación do acordo de aceptación no Boletín Oficial da Provincia, tramitándose as denuncias posteriores á citada data. Non obstante o anterior, poderase iniciar a instrución de expedientes por denuncias efectuadas en data anterior á de entrada en vigor, sempre que non se fixera a súa notificación no acto e que non se producira a prescrición das infraccións dimanantes destas denuncias. Para poder iniciar a tramitación de expedientes deberán cumprirse unha serie de requisitos previos imprescindibles polo Concello, tales como comunicación da identidade do órgano resolutorio dos expedientes sancionadores, listado de axentes da policía local con identidade e número de identificación, nomeamento de persoal con acceso a aplicación informática para a gravación de denuncias e para consulta de expedientes sancionadores, comunicación da Ordenanza Municipal de Tráfico no seu caso e demais requisitos de ámbito formal que poidan ser requiridos pola USTO. A Deputación de Pontevedra–ORAL percibirá como compensación económica polos servizos e gastos que proceda de atender, coa finalidade de levar a bo termo e eficazmente a prestación do servizo obxecto do presente regulamento, as taxas que se establezan na ordenanza fiscal reguladora da taxa polos servizos que presta a Deputación de Pontevedra–ORAL vixente en cada momento. No suposto de Concellos que non teñan delegada a competencia instrutora dos procedementos sancionadores de tráfico, establecendo exclusivamente a colaboración ou encomenda de xestión nos citados procedementos, a responsabilidade da fase de instrución recaerá nos mesmos, que deberán ter nomeado para o efecto a un instrutor do procedemento. Nestes casos os concellos asumirán a instrución do procedemento, valorando o fondo das alegacións e recursos que se presenten, solicitando a través do instrutor as probas e mais os informes que estimen procedentes. A USTO prestará apoio e asistencia material ao Concello nesta fase do procedemento, tramitando a documentación necesaria e realizando as notificación que procedan, ademais de colaborar no procedemento na forma que determine este regulamento. Coa entrada en vigor deste regulamento queda derrogado o regulamento do servizo de colaboración na xestión de sancións de tráfico (ORAL) aprobado inicialmente polo Pleno da Deputación Provincial de Pontevedra o 26 de marzo de 2010 e publicado no Boletín Oficial da Provincia o 23 de xuño de 2010. O presente regulamento entrará en vigor unha vez aprobado definitivamente polo Pleno de Deputación, publicado no Boletín Oficial da Provincia e transcorrido o prazo previsto no artigo 65.2 da Lei 7/1985, de 2 de abril. Contra este acordo poderá interporse recurso contencioso-administrativo ante a Sala do contencioso-administrativo do Tribunal Superior de Xustiza de Galicia, no prazo de dous meses a contar desde o día seguinte ó da súa publicación (artigos 10 e 46 da Lei 29/1998, de 13 de xullo, Reguladora da Xurisdición Contencioso-Administrativa), e todo iso sen prexuízo de que se poida utilizar calquera outro recurso que estime conveniente e sexa conforme a Dereito. O que se fai público para xeral coñecemento e efectos. Pontevedra, 24 de xaneiro de 2020. O deputado delegado área de Réxime Interior, Economía, Facenda, Novas Tecnoloxías e Oral (Delegación efectuada por R. P. nº 2019012988 de data 15-07-2019) O secretario, Carlos López Font Carlos Cuadrado Romay